CELEX: 62015CN0616
Language: et
Date: 2015-11-20 00:00:00
Title: Kohtuasi C-616/15: 20. novembril 2015 esitatud hagi – Euroopa Komisjon versus Saksamaa Liitvabariik

14.3.2016   
            
            
               ET
            
            
               Euroopa Liidu Teataja
            
            
               C 98/17
            
         20. novembril 2015 esitatud hagi – Euroopa Komisjon versus Saksamaa Liitvabariik
   (Kohtuasi C-616/15)
   (2016/C 098/22)
   Kohtumenetluse keel: saksa
   
      Pooled
   
   
      Hageja: Euroopa Komisjon (esindajad: M. Owsiany-Hornung ja B.-R. Killmann)
   
      Kostja: Saksamaa Liitvabariik
   
      Hageja nõuded
   
   
               1.
            
            
               Kuna Saksamaa Liitvabariik vabastas teenustena, mida osutavad käibemaksust vabastatud või käibemaksuga maksustamata sõltumatud isikute rühmad oma liikmetele nende tegevuseks otseselt vajalike teenuste osutamiseks, kui need rühmad nõuavad, et liikmed hüvitaksid üksnes täpselt oma osa ühistest kuludest, käibemaksust üksnes piiratud arvu kutsealade osutatavad teenused, on Saksamaa Liitvabariik rikkunud käibemaksudirektiivi (1) artikli 132 lõike 1 punktist f tulenevaid kohustusi;
            
         
               2.
            
            
               Jätta menetluskulud Saksamaa Liitvabariigi kanda.
            
         
      Väited ja peamised argumendid
   
   Hageja väidab hagi põhjendamiseks järgmist:
   Saksamaa piirdub käibemaksuvabastuse andmisel teenustega, mida osutavad käibemaksust vabastatud või käibemaksuga maksustamata sõltumatud isikute rühmadena oma liikmetele nende tegevuseks otseselt vajalike teenuste osutamiseks teatavad selgelt määratletud kutsealad. Saksa käibemaksu käsitlevate õigusnormide kohaselt on käibemaksust vabastatud üksnes rühmad, mille liikmed on kas arstid või arstikutsega sarnase kutseala esindajad, või siis haiglad või haiglatega sarnased asutused.
   See on nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi, artikli 132 lõike 1 punktiga f vastuolus. Ei käibemaksudirektiivi artikli 132 lõike 1 punkti f sõnastus, eesmärk ega tekkelugu ei anna alust selleks, et piirduda käibemaksuvabastuse andmisel niisugusel viisil teatavate kutsealadega. Käibemaksust tuleb selle asemel vabastada kõikide kutsealade rühmad, kuivõrd nad tegelevad käibemaksust vabastatud tegevustega.
   Saksa käibemaksu käsitlevates õigusnormides sisalduvat piirangut ei saa õigustada ka üldise konkurentsimoonutuse võimaliku esinemisega. Nimelt saab maksuvabastuse kohaldamisel teha konkurentsimoonutuse olemasolu kindlaks või seda eitada üksnes igal konkreetsel juhtumil asjaolusid kontrollides. Ei saa hinnata konkurentsimoonutuse olemasolu üldiselt teatavate kutsealade osutatavate teenuste või nendega otseselt seotud teatava rühma teenuste puhul.
   
      (1)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, lk 1).